Document ID: 32005R0955

ΚΑΝΟΝΙΣΜΌΣ (ΕΚ) αριθ. 955/2005 ΤΗΣ ΕΠΙΤΡΟΠΉΣ
της 23ης Ιουνίου 2005
για το άνοιγμα εισαγωγικής ποσόστωσης στην Κοινότητα ρυζιού καταγωγής Αιγύπτου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1785/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση αγοράς του ρυζιού (1), και ιδίως το άρθρο 10 παράγραφος 2 και το άρθρο 13 παράγραφος 1,
Εκτιμώντας τα ακόλουθα:
(1)
Το πρωτόκολλο αριθ. 1 της ευρωμεσογειακής συμφωνίας, όπως τροποποιήθηκε από το πρωτόκολλο της ευρωμεσογειακής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, προκειμένου να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας (2), που επισυνάπτεται στην απόφαση 2005/89/ΕΚ του Συμβουλίου (3), προβλέπει μια νέα δασμολογική ποσόστωση για την εισαγωγή στην Κοινότητα 5 605 τόνων ρυζιού καταγωγής Αιγύπτου με μείωση κατά 100 % της τιμής του δασμού που υπολογίζεται σύμφωνα με το άρθρο 11 του κανονισμού (ΕΚ) αριθ. 1785/2003. Πρέπει, συνεπώς, να ανοίξει η ποσόστωση αυτή και να προβλεφθούν ορισμένες λεπτομέρειες εφαρμογής για τη διαχείρισή της.
(2)
Η ποσόστωση εφαρμόζεται σε ετήσια βάση από την 1η Ιανουαρίου 2004 έως τις 31 Δεκεμβρίου, από την 1η Μαΐου 2004. Κατά συνέπεια, για το έτος 2005, πρέπει να αυξηθεί αναλογικά η ποσότητα για να ληφθεί υπόψη το μη άνοιγμα μιας ποσόστωσης για την παρελθούσα περίοδο, μεταξύ της 1ης Μαΐου 2004 και της 31ης Δεκεμβρίου 2004.
(3)
Πρέπει να εφαρμοστούν οι γενικές λεπτομέρειες σχετικά με τα πιστοποιητικά εξαγωγής που καθορίστηκαν από τον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), καθώς και από τον κανονισμό (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (5). Ωστόσο, προκειμένου να διασφαλιστεί η καλή διοικητική διαχείριση της παρούσας ποσόστωσης, πρέπει να θεσπιστούν ειδικές, συμπληρωματικές ή παρεκκλητικές λεπτομέρειες ως προς τις διατάξεις των κανονισμών (ΕΚ) αριθ. 1291/2000 και (ΕΚ) αριθ. 1342/2003, όσον αφορά την κατάθεση των αιτήσεων, την έκδοση των πιστοποιητικών, καθώς και την προσκόμιση των αποδείξεων και τη χρησιμοποίησή τους.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ετήσια δασμολογική ποσόστωση 5 605 τόνων ρυζιού που υπάγεται στον κωδικό ΣΟ 1006, καταγωγής Αιγύπτου, με μείωση κατά 100 % της τιμής του δασμού που υπολογίζεται σύμφωνα με το άρθρο 11 του κανονισμού (ΕΚ) αριθ. 1785/2003, ανοίγεται σύμφωνα με τις διατάξεις του παρόντος κανονισμού.
Ωστόσο, για το έτος 2005, αυτή η δασμολογική ποσόστωση ανοίγεται για ποσότητα 9 342 τόνων.
Η ποσόστωση φέρει τον αύξοντα αριθμό 09.4097.
Άρθρο 2
1. Η αίτηση του πιστοποιητικού εισαγωγής αφορά ποσότητα ίση με 100 τόνους το λιγότερο και με 1 000 τόνους το πολύ ρυζιού.
2. Η αίτηση του πιστοποιητικού εισαγωγής συνοδεύεται από την απόδειξη ότι ο αιτών είναι φυσικό ή νομικό πρόσωπο που έχει εξασκήσει από δωδεκαμήνου τουλάχιστον εμπορική δραστηριότητα στον τομέα του ρυζιού και ότι είναι εγγεγραμμένος στο κράτος μέλος στο οποίο έχει υποβληθεί η αίτηση.
3. Ο αιτών μπορεί να υποβάλει μία και μόνο αίτηση πιστοποιητικού ανά εβδομάδα και ανά οκταψήφιο κωδικό ΣΟ στο συγκεκριμένο κράτος μέλος.
Άρθρο 3
1. Οι αιτήσεις πιστοποιητικών εισαγωγής και τα πιστοποιητικά εισαγωγής περιλαμβάνουν τις ακόλουθες ενδείξεις:
α)
στη θέση 8 αναγράφεται η λέξη «Αίγυπτος» και σημειώνεται η ένδειξη «ναι» με ένα σταυρό·
β)
στη θέση 24 αναγράφεται μία εκ των ενδείξεων που εμφαίνονται στο παράρτημα.
2. Κατά παρέκκλιση από το άρθρο 9 του κανονισμού (ΕΚ) αριθ. 1291/2000, τα δικαιώματα που απορρέουν από το πιστοποιητικό εισαγωγής δεν είναι μεταβιβάσιμα.
3. Κατά παρέκκλιση από το άρθρο 12 του κανονισμού (ΕΚ) αριθ. 1342/2003, το ποσό της εγγύησης σχετικά με τα πιστοποιητικά εισαγωγής ισούται με το δασμό που υπολογίζεται σύμφωνα με το άρθρο 11 του κανονισμού (ΕΚ) αριθ. 1785/2003, ο οποίος ισχύει την ημέρα της αίτησης.
4. Το πλεονέκτημα της εφαρμογής της μείωσης του δασμού που αναφέρεται στο άρθρο 1 εξαρτάται από την προσκόμιση, κατά τη θέση σε ελεύθερη κυκλοφορία, ενός εγγράφου μεταφοράς και ενός πιστοποιητικού κυκλοφορίας EUR.1, σύμφωνα με τις διατάξεις του πρωτοκόλλου αριθ. 4 της ευρωμεσογειακής συμφωνίας, τα οποία εκδίδονται στην Αίγυπτο και αφορούν την εν λόγω παρτίδα.
Άρθρο 4
1. Οι αιτήσεις πιστοποιητικών εισαγωγής κατατίθενται στις αρμόδιες αρχές των κρατών μελών, το αργότερο κάθε Δευτέρα, στις 13.00, ώρα Βρυξελλών.
Τα κράτη μέλη ανακοινώνουν στην Επιτροπή ηλεκτρονικώς το αργότερο την επόμενη εργάσιμη ημέρα της τελευταίας εργάσιμης ημέρας κατάθεσης των αιτήσεων, τις ποσότητες κατανεμημένες ανά οκταψήφιο κωδικό ΣΟ, για τις οποίες υποβλήθηκαν αιτήσεις πιστοποιητικών εισαγωγής.
2. Το πιστοποιητικό εισαγωγής εκδίδεται την όγδοη εργάσιμη ημέρα μετά την τελευταία ημέρα κατάθεσης των αιτήσεων εφόσον δεν έχει επιτευχθεί η ποσότητα που προβλέπεται στο άρθρο 1.
Κατά παρέκκλιση από το άρθρο 6 παράγραφος 1 του κανονισμού (ΕΚ) αριθ. 1342/2003, η διάρκεια ισχύος του πιστοποιητικού εισαγωγής περιορίζεται έως το τέλος του μηνός μετά από αυτόν της εκδόσεώς του.
3. Όταν οι ζητηθείσες ποσότητες κατά τη διάρκεια μιας εβδομάδας υπερβαίνουν τη διαθέσιμη ποσότητα της ποσόστωσης που προβλέπεται στο άρθρο 1, η Επιτροπή καθορίζει, το αργότερο την έβδομη εργάσιμη ημέρα μετά από αυτή της τελευταίας ημέρας κατάθεσης των αιτήσεων για την εν λόγω εβδομάδα, ένα ενιαίο ποσοστό μείωσης των ζητουμένων ποσοτήτων κατά τη διάρκεια αυτής, απορρίπτει τις αιτήσεις που υποβλήθηκαν για τις επόμενες εβδομάδες, και διακόπτει την έκδοση των πιστοποιητικών εισαγωγής έως το τέλος του τρέχοντος έτους.
4. Όταν η ποσότητα για την οποία έχει εκδοθεί το πιστοποιητικό εισαγωγής είναι μικρότερη από τη ζητηθείσα ποσότητα, το ποσό της εγγύησης που αναφέρεται στο άρθρο 3 παράγραφος 3 μειώνεται αναλόγως.
Άρθρο 5
Τα κράτη μέλη ανακοινώνουν στην Επιτροπή ηλεκτρονικώς τις ακόλουθες πληροφορίες:
α)
το αργότερο εντός δύο εργασίμων ημερών μετά την έκδοσή τους, τις ποσότητες για τι οποίες εκδόθηκαν πιστοποιητικά εισαγωγής με ένδειξη της ημερομηνίας εκδόσεώς τους, καθώς και του ονόματος και της διευθύνσεως του δικαιούχου·
β)
την τελευταία εργάσιμη ημέρα κάθε μηνός μετά από αυτόν της θέσεως σε ελεύθερη κυκλοφορία, τις ποσότητες οι οποίες όντως τέθηκαν σε ελεύθερη κυκλοφορία, κατανεμημένες ανά κωδικό ΣΟ.
Οι πληροφορίες που αναφέρονται στο πρώτο εδάφιο ανακοινώνονται ξεχωριστά από εκείνες που αφορούν τις άλλες αιτήσεις πιστοποιητικών εισαγωγής στον τομέα του ρυζιού.
Άρθρο 6
Εφαρμόζεται το άρθρο 35 παράγραφος 6 του κανονισμού (ΕΚ) αριθ. 1291/2000.
Άρθρο 7
Ο παρών κανονισμός αρχίζει να ισχύει την έβδομη ημέρα από την δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιουνίου 2005.

Labels: 3
17
18